
Több tízezer vendég, közel 300 program, 80 helyszín, teltházas koncertek, megtelt belvárosi teraszok, véradók, kiállítások, beszélgetések és egy egész város, amely két hétre fesztivállá változott – vasárnap hajnalban véget ért a IV. SopronFest.
A SopronFest négy év alatt saját helyet talált a hazai fesztiválok között. Nem a legnagyobb akar lenni, hanem az egyik legszerethetőbb: ahol ugyanúgy helye van egy világsztár koncertjének, mint egy belvárosi beszélgetésnek, egy kiállításnak vagy egy spontán találkozásnak egy soproni teraszon.
Az idei fesztivál közel két héten át 80 helyszínen mintegy 300 programmal várta a soproniakat és az ország minden részéből érkező látogatókat. A fő programok július 2–4. között zajlottak a Lővérekben, ahol naponta 10–15 ezer vendég vett részt a koncerteken. A szervezők idén is ragaszkodtak ahhoz, hogy a SopronFest megőrizze emberléptékű hangulatát – ezt pedig a közönség visszajelzései is megerősítették.
Lobenwein Norbert, a SopronFest társalapítója így fogalmazott:
„Négy év alatt bebizonyosodott, hogy a SopronFestnek saját karaktere van. Nem a legnagyobb fesztivál szeretnénk lenni az országban, hanem az a város, az az esemény, ahová jó megérkezni, ahol közel vannak egymáshoz az emberek, a város és a kultúra. Köszönjük Sopronnak, partnereinknek, fellépőinknek, munkatársainknak és minden vendégünknek, hogy ismét együtt hoztuk létre ezt az élményt. Most lezárult egy újabb fejezet, de már az ötödik SopronFesten dolgozunk.”
A SopronFest témája - a Hűség és a Boldogság után - idén a Barátság volt, ennek jegyében nyilvánultak meg a meghívott művészek és a fesztivál partnerei. Néhány héttel ezelőtt még egy soproni iskola tanévzáróján a SopronFest vendégekélnt lepte meg a diákokat Beton.Hofi, most pedig már tízezres tömeg fogadta a K&H Nagyszínpad előtt. A fesztivál három napja alatt egymást követték a nagyszabású produkciók: Dzsúdló, Bagossy Brothers Company, Valmar, Pogány Induló, Wellhello, Kispál és a Borz, R-Go, Halott Pénz, valamint az új generáció meghatározó előadói – Bruno x Spacc, KKevin, Átlag Felett, Gyuris, Mehringer Marci, Co Lee és Sisi – is hatalmas közönséget vonzottak. A záró koncertet a nyolc év után Magyarországra visszatérő The Prodigy adta, amely méltó fináléja volt a fesztiválnak. Mindenki táncolt.
A SopronFest idén is túlmutatott a zenén. A véradáson a fesztiválozók annyi vért adtak, amely egy kisebb város szükségletét fedezheti. A belvárosi programokat Demjén Ferenc jubileumi koncertje nyitotta meg, ahol Farkas Ciprián polgármester köszöntötte a művészt. A Kultúrpresszó Terasz vendégei között pedig írók, zenészek, alkotók és médiaszereplők váltották egymást.
A Várkerületen felépített Kultúrpresszó Terasz szintén végig telt házzal működött. A beszélgetések vendége volt többek között Kadarkai Endre, Fiala János, Lil Frakk, Till Attila, Miskovits Márton és Kovács Kristóf.
Kiemelt érdeklődés kísérte a kiállításokat is. A SHOT tárlat közel 200 mobiltelefonnal készült fotót mutatott be, amelyeken ismert művészek, alkotók és közéleti szereplők szemén keresztül láthatták a világot a látogatók. A képek értékesítéséből származó bevétellel a szervezők a Piros Orr Bohócdoktorok Alapítvány munkáját támogatják.
Dr. Hallerné Dr. Nagy Anikó országgyűlési képviselő, az Országgyűlés alelnöke és a fesztivál fővédnöke pénteken a helyszínen is megerősítette: a SopronFest léte és jövője a város számára kiemelten fontos ügy, amely turisztikai, kulturális és gazdasági szempontból is stratégiai jelentőségű. 
A szervező Weekend Event Kft vezetője, Fülöp Zoltán a fesztivál zárásakor bejelentette a folytatást: az V. SopronFestet 2027. június 24–26. között rendezik meg, a kedvezményes, egynapos flash sale jegyvásárlás pedig július 9-én reggel 8 órakor indul.

